இருகுளோரோ அசிட்டிலீன்

இருகுளோரோ அசிட்டிலீன் (Dichloroacetylene) என்பது C2Cl2 என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கரிம வேதியியல் சேர்மமாகும். கார்பனும் குளோரினும் சேர்ந்து இச்சேர்மம் உருவாகிறது. கரிமக் குளோரின் சேர்மமான இது நிறமற்றதாகவும் வெடிக்கும் பண்பு கொண்ட திரவமாகவும் காணப்படுகிறது. இனிப்பாகவும் வெறுக்கத்தக்கதாகவும் கொண்ட நெடியைக் கொண்டுள்ளது.

தயாரிப்பு
இரு குளோரோ அசிட்டிலீன் முதன்முதலில் முக்குளோரோயெத்திலீனிலிருந்து ஈ. ஓட், டபிள்யூ. ஓட்டெமேயர் மற்றும் கே. பேக்கெண்டோர்ஃப் ஆகியோரால் 1930 ஆம் ஆண்டு தயாரிக்கப்பட்டது.

இருகுளோரோ அசிட்டிலீனின் ஈதர் கரைசல்கள் ஒப்பீட்டளவில் நிலைத்தன்மை கொண்டவை. மேலும் அத்தகைய கரைசல்களை முக்குளோரோ எத்திலீனின் ஐதரோகுளோரின் நீக்க வினையின் மூலம் பாதுகாப்பாக உருவாக்க முடியும். ஒரு பிரபலமான செயல்முறை பொட்டாசியம் ஐதரைடை காரமாகப் பயன்படுத்துகிறது:

Cl2C=CHCl + KH → ClC≡CCl + KCl + H2

இவ்வினைக்கு சிறிதளவு மெத்தனால் தேவைப்படுகிறது.

இது நீரற்ற நிலைமைகளின் கீழ் இலித்தியம் டை ஐசோபுரோப்பைலமைடைப் பயன்படுத்தியும்  பொட்டாசியம் ஐதராக்சைடைப் பயன்படுத்தியும் உருவாக்கப்படுகிறது. (தளத்திதிலேயே பயன்படுத்தப்படுகிறது). இருகுளோரோ அசிட்டிலீன் காற்றில் மில்லியனுக்கு 200 பாகங்கள் வரை செறிவுகளில் தோன்றுகிறது. அதாவது கொதிநிலை மாறிலி (32 °C கொதிநிலை) கொண்ட ஈதர்  மற்றும் முக்குளோரோ எத்திலீன் ஆகியவையும் கலந்துள்ளன.

வேறு தயாரிப்பு முறைகள்
வினைலிடின் குளோரைடு உற்பத்தியில் இது ஒரு துணை விளை பொருளாகும். உதாரணமாக,  முக்குளோரோ எத்திலீனிலிருந்து இச்சேர்மம் உருவாகலாம். உலர்ந்த பொட்டாசியம் ஐதராக்சைடு  முன்னிலையில் 120 °செல்சியசு வெப்பநிலையில் நைட்ரசன் வழியாக முக்குளோரோயெத்திலீனை இயக்குவதன் மூலம் குறைந்த செறிவுகளில் முக்குளோரோயெத்திலீனிலிருந்து இருகுளோரோ அசிட்டிலீனை உற்பத்தி செய்ய முடியும்.

வினைகள்
இருகுளோரோ அசிட்டிலீன் ஆக்சிசனுடன் வினைபுரிந்து பாசுச்சீனைத் தருகிறது:
ClC≡CCl + O2 → Cl2C=O + CO
டைகுளோரோ அசிட்டிலீன், எலக்ட்ரான் கவரி  என்பதால், அமீன்கள் போன்ற மின்னணுமிகுபொருள்களுடன் சேர்கிறது:
ClC≡CCl + R2NH → Cl(H)C=CCl(NR2)

உயிரியல் பங்கும் நச்சுத்தன்மையும்
இருகுளோரோ அசிட்டிலீன் சில சிக்கல்களுடன் நரம்பியல் கோளாறுகளையும் ஏற்படுத்துகிறது. ஆண் எலிகள் மற்றும் முயல்கள் மீதான ஆய்வுகள், இருகுளோரோ அசிட்டிலீனை உள்ளிழுப்பது கடுமையான குழாய் நசிவு, குவிய நசிவு மற்றும் பிற நரம்பியல் நச்சு விளைவுகளை ஏற்படுத்தும் என்பதைக் காட்டுகிறது. கூடுதலாக, இருகுளோரோ அசிட்டிலீன் கொடுக்கப்பட்ட முயல்கள் கல்லீரல் மற்றும் நரம்பியல் பாதை பாதிப்புகளை அனுபவித்தன. இருகுளோரோ அசிட்டிலீனை உள்ளிழுப்பதால் எலிகளின் கல்லீரல் மற்றும் சிறுநீரகங்களில் கட்டிகள் உருவாகின்றன. நிணநீர் மண்டலத்தை பாதிக்கும் ஒரு வகை இரத்த புற்றுநோயும் இச்சேர்மத்தால் உருவாகிறது. விலங்குகளில் இச்சேர்மம் எடை இழப்பையும் ஏற்படுத்துகிறது. சில வகை ஆண் எலிகளின் சடலங்களில் இருகுளோரோ அசிட்டிலீன் 3.5% எஞ்சியுள்ளது. இச்சேர்மத்திற்கு வெளிப்படும் எலிகளின் உயிர்கொல்லும் அடர்த்தி இச்சேர்மத்தை உள்ளிழுப்பதன் மூலம் 1 மணி நேர வெளிப்பாட்டிற்கு ஒரு மில்லியனுக்கு 124 பாகங்களாகவும், உள்ளிழுப்பதன் மூலம் 6 மணி நேர வெளிப்பாட்டிற்கு ஒரு மில்லியனுக்கு 19 பாகங்களாகவும் உள்ளது.

காற்றில் இருகுளோரோ அசிட்டிலீனின் அதிகபட்ச பாதுகாப்பான செறிவு மில்லியனுக்கு 0.1 பாகங்கள் ஆகும்.  பொட்டாசியம், சோடியம் அல்லது அலுமினியப் பொடிக்கு அருகாமையில் இருகுளோரோ அசிட்டிலீனைச் சேமிப்பது பாதுகாப்பற்றதாகும். 

மேலும் காண்க
 இருபுரோமோ அசிட்டிலீன்
 இருபுளோரோ அசிட்டிலீன்
 ஈரயோடோ அசிட்டிலீன்
 கரிமகுளோரைடு

மேற்கோள்கள்

பகுப்பு:ஈராலோ அசிட்டிலீன்கள்
பகுப்பு:வெடிக்கும் வேதிப்பொருட்கள்
பகுப்பு:இனிப்பு மணம் கொண்ட இரசாயனங்கள்
பகுப்பு:நீர்ம வெடிபொருள்கள்
பகுப்பு:பெர்குளோரோ கார்பன்கள்